CELEX: C2007/042/73
Language: da
Date: 2007-02-24 00:00:00
Title: Sag T-413/06 P: Appel iværksat den 22. december 2006 af Claudia Gualtieri til prøvelse af kendelse afsagt den 9. oktober 2006 af Retten for EU-personalesager i sag F-53/06, Gualtieri mod Kommissionen

24.2.2007   
            
            
               DA
            
            
               Den Europæiske Unions Tidende
            
            
               C 42/42
            
         Appel iværksat den 22. december 2006 af Claudia Gualtieri til prøvelse af kendelse afsagt den 9. oktober 2006 af Retten for EU-personalesager i sag F-53/06, Gualtieri mod Kommissionen
   (Sag T-413/06 P)
   (2007/C 42/73)
   Processprog: italiensk
   Parter
   
      Appellant: Claudia Gualtieri (Bruxelles, Belgien) (ved avvocati M. Gualtieri og P. Gualtieri)
   
      Den anden part i appelsagen: Kommissionen for De Europæiske Fællesskaber
   Appellantens påstande
   
               —
            
            
               Den anfægtede kendelse afsagt af Retten for EU-personalesager den 9. oktober 2006 annulleres, og det fastslås, at Personaleretten har kompetence til at behandle sagen.
            
         Anbringender og væsentligste argumenter
   Den foreliggende appel er blevet iværksat til prøvelse af den kendelse, som Retten for EU-personalesager afsagde den 9. oktober 2006 i sag F-53/06, og hvorved den erklærede sig inkompetent til at træffe afgørelse i sagen mellem appellanten, der er udstationeret national ekspert, og Kommissionen.
   Til støtte for appellen har appellanten gjort gældende, at den anfægtede retsakt er støttet på en overfladisk og urigtig fortolkning af artikel 1, stk. 2, i Kommissionens afgørelse om ansættelsesvilkårene for udstationerede nationale eksperter. I denne forbindelse henvises til afgørelsens artikel 7, litra a), litra f), og litra g), og artikel 11, stk. 1, og 3, artikel 12, stk. 1 og 2, artikel 13, stk. 1, og artikel 14 og 15.
   Af disse samlede bestemmelser kan det udledes, at forbindelsen mellem en national ekspert og den administration, vedkommende er udsendt fra, er uvirksom under hele udsendelsen, og at den udsendte nationale ekspert i hele denne periode er fuldt integreret i Kommissionens organisation, idet den pågældende er forpligtet til udelukkende at forrette tjeneste for denne.
   Der er således ingen tvivl om, at tvister vedrørende dette eksklusive arbejdsforhold henhører under Retten for EU-personalesagers kompetence, idet der er en klar lighed mellem udsendte nationale eksperters retsstilling og tjenestemændenes ditto.